Το Ιράν υποβάλλει προτάσεις στην διεθνή κοινότητα για το πυρηνικό του πρόγραμμα
αντίστοιχες προτάσεις υπέβαλλαν τα πέντε μόνιμα μέλη του ΣΑ και η Γερμανία
Το Ιράν και η διεθνής κοινότητα αντάλλαξαν προτάσεις την Τετάρτη σε συνάντηση που είχαν στη Βαγδάτη, με στόχο να καταλαγιάσουν οι διεθνείς ανησυχίες σχετικά με τις πιθανές στρατιωτικές εφαρμογές του ιρανικού πυρηνικού προγράμματος. Το κρατικό ειδησεογραφικό πρακτορείο του Ιράν, ΙRNA, μετέδωσε ότι οι ιρανοί διαπραγματευτές παρουσίασαν μια πρόταση πέντε σημείων στην οποία περιλαμβάνονται και θέματα σχετικά με το πυρηνικό πρόγραμμα της Τεχεράνης, αλλά και θέματα εκτός αυτού. Λίγο νωρίτερα η συνάντηση των δύο πλευρών είχε ξεκινήσει με την παρουσίαση της πρότασης των μεγάλων δυνάμεων. Το ιρανικό ειδησεογραφικό πρακτορείο ανέφερε ότι και οι δύο πλευρές έκαναν τις παρουσιάσεις τους προφορικά, ενώ σχεδιάζουν να έχουν και μια δεύτερη ημέρα συνομιλιών, σήμερα Πέμπτη. Το IRNA επέκρινε την πρόταση που κατέθεσαν τα πέντε μόνιμα μέλη του Συμβουλίου Ασφάλειας συν την Γερμανία, λέγοντας ότι έχει πολλές απαιτήσεις από το Ιράν, ενώ προσφέρει πολύ λίγα ανταλλάγματα. Εκπρόσωπος της ΕΕ ανέφερε ότι η πρόταση των έξι εκφράζει την ανησυχία τους σχετικά με τον εμπλουτισμό ουρανίου κατά 20% από την ιρανική κυβέρνηση. Το Ιράν υποστηρίζει ότι ο εμπλουτισμός ουρανίου πραγματοποιείται για ιατρικές έρευνες και για την παραγωγή ηλεκτρικής ενέργειας. Τα δυτικά κράτη φοβούνται ότι το Ιράν θα μπορεί σύντομα να προχωρήσει σε εμπλουτισμό ουρανίου σε ποσοστό 90% που απαιτείται για την κατασκευή πυρηνικών όπλων. Ο καθηγητής στο Πανεπιστήμιο της Βαγδάτης, Σαϊντ Νταντόχ, ανέφερε στην κουρδική υπηρεσία της ΦτΑ ότι το Ιράν επιθυμεί οι συνομιλίες να είναι περιεκτικές και να εστιαστούν και σε άλλα θέματα πέραν της διαμάχης για το πυρηνικό πρόγραμμα της χώρας. Όπως είπε ο κ. Νταντόχ η Τεχεράνη επιδιώκει η δύση να ξεκαθαρίσει την θέση της για το Μπαχρέιν και άλλα περιφερειακά ζητήματα.